กลุ่มแบงก์เริงร่า กำไรโตตามเป้า
กลุ่มแบงก์ประกาศกำไรปี 2555 โตถ้วนหน้า เป็นไปตามคาดการณ์
19 ม.ค. 2556

กลุ่มแบงก์ประกาศกำไรปี 2555 โตถ้วนหน้า เป็นไปตามคาดการณ์
ธนาคารพาณิชย์ไทยทยอยแจ้งผลประกอบการปี 2555 ที่ผ่านมา พบว่าหลายธนาคารมีผลการดำเนินงานเติบโตตามคาดการณ์ของโบรกเกอร์ 
ธนาคารกสิกรไทย (KBANK) กำไรสุทธิ 35,259.8 ล้านบาท กำไรต่อหุ้น 14.73 บาท เพิ่มขึ้น 11,034 ล้านบาท หรือ 45.5% เทียบช่วงเดียวกันปีก่อนมีกำไร 24,225.5 ล้านบาท 




 
ธนาคารซีไอเอ็มบี ไทย (CIMBT) กำไรสุทธิ 1,580.93 ล้านบาท เพิ่มขึ้น 264.6 ล้านบาท หรือ 20% โตจากช่วงเดียวกันที่มีกำไร 1,316 ล้านบาท 
นายสุภัค ศิวิรักษ์ กรรมการผู้จัดการใหญ่และประธานเจ้าหน้าที่บริหาร ธนาคารซีไอเอ็มบี ไทย (CIMBT) กล่าวว่า กำไรที่เพิ่มขึ้นมาจากการเพิ่มขึ้นในรายได้ดอกเบี้ยสุทธิ 12.4% และรายได้ค่าธรรมเนียมเพิ่มขึ้น 48% ขณะที่ค่าใช้จ่ายในการดำเนินงานลดลงอยู่ที่ร้อยละ 8.7 และค่าใช้จ่ายหนี้สงสัยจะสูญเพิ่มขึ้น 29% 
ธนาคารกรุงเทพ (BBL) กำไรสุทธิ 33,021 ล้านบาท เพิ่มขึ้น 5,684 ล้านบาท หรือโต 20.8% จากปีก่อน 27,337 ล้านบาท 
นักวิเคราะห์บริษัทหลักทรัพย์ ดีบีเอส วิคเคอร์ส กล่าวว่า ผลดำเนินงาน BBL เป็นไปตามคาดกำไรคงที่ รายได้เติบโตดี แต่ต้นทุนทางการเงินสูงขึ้น แนะนำ “ซื้อ” ราคาเป้าหมาย 225 บาท 
ทั้งนี้ คาดการณ์ปี 2556 กำไรเติบโตแข็งแกร่งต่อเนื่อง ประมาณว่าสินเชื่อ BBL จะขยายตัวได้ที่ระดับ 10% จากการบริโภคและการลงทุนในประเทศที่เพิ่มขึ้นแข็งแกร่ง เอื้อต่อประมาณการเติบโตของสินเชื่อและกำไรที่คาดไว้
นักวิเคราะห์ บล.เอเซีย พลัส แนะนำซื้อ KBANK ให้ราคาเหมาะสม 237 บาท จากเหตุผลปี 2556 ยังเป็นปีทอง ของธนาคารกสิกรไทย ที่มีกำไรสูงสุดต่อเนื่องจากปีที่ผ่านมา 
แผนเติบโตของธุรกิจปีนี้ ยังเป็นลักษณะการสร้างสมดุลระหว่างการเติบโตและคุณภาพของสินทรัพย์ ตั้งเป้าการเติบโตของสินเชื่อสุทธิระดับเดียวกับปีที่ผ่านมา คือ 9-11% เน้นการเติบโตของสินเชื่อธุรกิจขนาดกลางและขนาดย่อม (เอสเอ็มอี) และรายย่อย ที่จ่ายดอกเบี้ยสูงได้ (High Yields) แทนที่กลุ่มสินเชื่อรายใหญ่ที่เห็นการเติบโตลดลง